På grunn av uforutsette komplikasjoner med investorene og at tomten arenaen skulle bygges på måtte eksproprieres truet IIHF med å frata Tsjekkia mesterskapet. For å gi den tsjekkiske organisasjonskomitéen lengre tid til å fullføre de nødvendige fasilitetene inngik de tsjekkiske og finske ishockeyforbundene i 2001 en avtale om å å bytte ishockey-VM. Dette ble godkjent av IIHF ved årskongressen i Hannover den 11. mai 2001 med støtte fra de latviske og østerrikske forbundene. Tsjekkia fikk en frist til den 31. oktober 2001 til å påbegynne byggingen av arenaen eller fremvise en kontrakt for byggingen. Hvis fristen ikke ble overholdt ville IIHF gi turneringen i 2003 til Finland og flytte tsjekkernes vertskap til 2004. Presidenten for Hockey Canada, Bob Nicholson, sa at Canada var interesserte i å være standby-verter hvis ingen av scenarioene ble aktuelle. Dagen etter opplyste presidenten for det tsjekkiske ishockeyforbundet, Karel Gut, at de hadde inngått en avtale om å bytte VM med Finland og ikke engang ville vurdere et vertskap i 2003 på grunn av komplikasjonene av anskaffelse av byggetillatelser.